**ΠΡΟΣΚΛΗΣΗ**

**ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

**Το Εργαστήριο Γνώσης & Ευφυούς Πληροφορικής του Τμήματος Πληροφορικής & Τηλεπικοινωνιών σε συνεργασία με καθηγητές από το Τμήμα Μουσικών Σπουδών του Πανεπιστημίου Ιωαννίνων** στο πλαίσιο του Έργου **"HERMES - Η αποκατάσταση της Πολιτιστικής Κληρονομιάς ως πολλαπλασιαστικός παράγοντας για την πολιτιστική ενδυνάμωση του κοινωνικού πλαισίου"**, το οποίο εντάσσεται στο Ευρωπαϊκό Πρόγραμμα INTERREG Ελλάδα-Ιταλία και υλοποιείται με τη συγχρηματοδότηση της Ευρωπαϊκής Ένωσης (από το Ευρωπαϊκό Ταμείο Περιφερειακής Ανάπτυξης) και της Ελλάδας, προσκαλεί **ενήλικες και παιδιά να συμμετέχουν δωρεάν σε μια σειρά μουσικών εργαστηρίων από τον Οκτώβριο 2021 έως και το Απρίλιο 2022 που θα διεξαχθούν στην Άρτα.**

Τα μουσικά εργαστήρια αφορούν ενήλικες και παιδιά από κάθε μουσικό τομέα με καλλιτεχνικό ενδιαφέρον και εμπλοκή στα πολιτιστικά δρώμενα αλλά και **όσους θα επιθυμούσαν να ενταχθούν σε μια ομάδα πολιτιστικού και μουσικού ενδιαφέροντος, να διδαχθούν μεθόδους και ασκήσεις που αφορούν την μουσική και να συμμετάσχουν στην πραγμάτωση ενός ολοκληρωμένου μουσικού δρώμενου.**

Οι ενδιαφερόμενοι υποψήφιοι πρέπει να συμπληρώσουν μια **online φόρμα συμμετοχής** (<https://forms.gle/bLFwJVrj1yGgg3XM9>) η οποία θα είναι **διαθέσιμη από την 7. 10. 2021 έως 22.10.2021.** Για την επιλογή των συμμετεχόντων θα ακολουθήσει **ακρόαση από επιτροπή καθηγητών του τμήματος Μουσικών σπουδών του Πανεπιστημίου Ιωαννίνων** και η οποία θα πραγματοποιηθεί στους χώρους της Πανεπιστημιούπολης στην Άρτα.

Οι επιλέξιμοι υποψήφιοι μπορούν να συμμετέχουν ως:

* Μονωδοί
* Χορωδοί
* Μουσικοί Οργάνων Συμφωνικής Ορχήστρας

Στην ακρόαση, οι ενδιαφερόμενοι θα ερμηνεύσουν ένα έως δύο έργα της επιλογής τους, που θα αναδεικνύουν τις μουσικές τους δεξιότητες.

**Απαραίτητες προϋποθέσεις**

1. Οι υποψήφιοι μαθητές ωδείων ή μουσικών σχολείων να βρίσκονται σε επίπεδο μέσης σχολής τουλάχιστον.
2. Οι υποψήφιοι που δεν φοιτούν σε μουσικό εκπαιδευτήριο και επιθυμούν να συμμετέχουν στη χορωδία να γνωρίζουν ανάγνωση παρτιτούρας.
3. Οι υποψήφιοι που επιθυμούν να συμμετέχουν στην ορχήστρα θα πρέπει να γνωρίζουν κάποιο μουσικό όργανο συμφωνικής ορχήστρας.
4. Οι ανήλικοι υποψήφιοι να έχουν την γραπτή συγκατάθεση των γονέων τους.

**Πρόγραμμα μουσικών εργαστηρίων**

Η συμμετοχή στο μουσικό εργαστήριο είναι **δωρεάν**. Θα ξεκινήσει τον Οκτώβριο 2021 και θα διαρκέσει έως τον Απρίλιο 2022 με δίωρες διδασκαλίες εβδομαδιαίως.

Το μουσικό εργαστήριο χωρίζεται σε ομάδες που αφορούν το τραγούδι και τα όργανα. Συγκεκριμένα, δίωρες συναντήσεις θα γίνονται για κάθε ομάδα έως την σύγκλισή τους για τις γενικές πρόβες του προγράμματος που θα ερμηνευθεί στην τελική εκδήλωση.

Το πρόγραμμα των μουσικών εργαστηρίων και το τελικό καλλιτεχνικό δρώμενο πραγματοποιούνται με την επίβλεψη και τον γενικό συντονισμό του Κοσμήτορα της Σχολής Μουσικών Σπουδών του Πανεπιστημίου Ιωαννίνων, Καθηγητή, Θανάση Τρικούπη.

**Σκοπός μουσικών εργαστηρίων**

Σκοπός του μουσικού εργαστηρίου είναι η παρουσίαση έργων που γράφτηκαν από Έλληνες συνθέτες που σπούδασαν στην Ιταλία κατά τον 19ο και 20ό αιώνα, σε συνδυασμό με έργα Ιταλών συνθετών που έζησαν και πρόσφεραν τις υπηρεσίες τους στην Ελλάδα κατά το αντίστοιχο χρονικό διάστημα.

Με το συγκεκριμένο ρεπερτόριο, οι συμμετέχοντες θα έρθουν σε επαφή με μία υψηλού επιπέδου άγνωστη πολιτιστική κληρονομιά, την οποία έφερε στο φως η πρόσφατη μουσικολογική έρευνα. Θα μελετήσουν τα έργα με εξειδικευμένους καθηγητές του Πανεπιστημίου. Θα συνυπάρξουν σε ομαδικές πρόβες φωνητικών και οργανικών συνόλων, καθώς και στην τελική καλλιτεχνική εκδήλωση. Θα αποκτήσουν ιδιαίτερη εμπειρία και γνώση σχετικά με τα στάδια προετοιμασίας και παρουσίασης ενός απαιτητικού προγράμματος χορωδιακής και συμφωνικής μουσικής.